דייוויד ויר

דייוויד ויר (באנגלית: David Weir; נולד ב-5 ביוני 1979) הוא ספורטאי נכה בריטי המתחרה במשלחת הבריטית למשחקים הפאראלימפיים. ויר הוא אלוף עולם ובעל עשר מדליות פאראלימפיות, מהן שש מדליות זהב.

ביוגרפיה

מרתון לונדון
ויר גדל ברובע סאטון שבלונדון, והתמודד במרתון לונדון בכיסאות גלגלים, ואף זכה בתחרות המיני-מרתון שבע פעמים. בתחרות המרתון בכיסאות גלגלים הוא סיים בשנת 2000 במקום הרביעי בתוצאה של 1:47:11 שעות, ובשנת 2001 סיים במקום השלישי עם תוצאה של 1:50:05 שעות.

ויר זכה במרתון לונדון לראשונה בשנת 2002 עם תוצאה של 1:39:44 שעות. הוא היה המתחרה הצעיר ביותר בתחרות ושיפר את שיאו האישי בלמעלה משבע דקות. בשנת 2003 הוא סיים שני כששיפר את שיאו האישי עם תוצאה של 1:34:48 שעות, ב-2004 סיים שני פעם נוספת עם 1:42:50 שעות, ובשנת 2005 סיים במקום השלישי עם 1.36.03 שעות.

במרתון שנערך בשנת 2006 זכה ויר בפעם השנייה בקריירה עם תוצאה של 1:29:48 שעות, ב-2007 זכה בשלישית עם 1:30:49 שעות, ובשנת 2008 ניצח בפעם השלישית ברציפות והרביעית בסך הכל עם תוצאה של 1:33:56. ויר נאלץ לחכות עד שנת 2011 בטרם זכה במרתון פעם נוספת, וב-2012 השווה את שיאה של טני-גריי תומפסון עם זכייה שישית במירוץ.

המשחקים הפאראלימפיים

אטלנטה 1996
וייר השתתף לראשונה באולימפיאדת הנכים אטלנטה (1996) כשהיה בן 17. הוא השתתף במרוץ ל-100 מטרים (קטגוריה T53) בו העפיל למקצה הגמר ועם תוצאה של 15.07 שניות סיים במקום השביעי, ובמרוץ ל-400 מטרים העפיל לחצי הגמר.

אתונה 2004
לאחר שנעדר מאולימפיאדת הנכים סידני (2000) חזר והתחרה באולימפיאדת הנכים אתונה (2004). במירוץ ל-400 מטרים הוא סיים את המקצה המוקדם בתוצאה של 49.26 שניות, ולא העפיל למקצה הגמר, ובמרוץ ל-200 מטרים זכה במדליית הארד כשסיים בתוצאה של 25.55 שניות, אחרי קני ואן ויהל ההולנדי שסיים ב-25.32 שניות, ולאו-פקה טהטי הפיני שזכה במדליית הזהב עם 25.25 שניות.

בייג'ינג 2008
באולימפיאדת הנכים בייג'ינג (2008) התחרה ויר בתחרויות למרחקים בינוניים וארוכים. במרוץ ל-5,000 מטרים הוא זכה במדליית הארד עם תוצאה של 10:23.03 דקות, אחרי קורט פירנלי האוסטרלי עם 10:22.97 דקות ופראוואט ואהורם התאילנדי שזכה במדליית הזהב עם 10:22.38 דקות. במרוץ ל-400 מטרים הוא זכה במדליית הכסף עם תוצאה של 46.02 שניות, ונכנע רק לשיא עולם של הסיני גָ'אנְג לִישִׂין עם 45.07 שניות.

ויר זכה בבייג'ינג גם בשתי מדליות זהב. במרוץ ל-800 מטר הוא ניצח עם תוצאה של 1:36.61 דקות, לפני פירנלי שסיים בזמן של 1:36.76 דקות ופראוואט ואהורם שזכה בארד עם 1:37.12 דקות, ובמרוץ ל-1,500 מטרים זכה במדליית זהב שנייה כשניצח בתוצאה של 3:10.34 דקות.

לונדון 2012
באולימפיאדת הנכים לונדון (2012) השתתף ויר בארבעה מקצים, ובכולם זכה במדליית הזהב. במירוץ ל-800 מטרים ניצח עם תוצאה של 1:37.63 דקות, במירוץ ל-1,500 מטרים זכה כשעצר את השעון על 3:12.09 דקות, במירוץ ל-5,000 מטרים ניצח בזמן של 11:07.65 דקות, ובמרתון זכה במדליית זהב רביעית עם תוצאה של 1:30:20 שעות, מאית השנייה לפני מרסל הוג השווייצרי וקורט פירנלי שעצרו את השעון שניהם על 1:30:21 שעות.

אליפות העולם

אסן 2006
באליפות העולם באתלטיקה לנכים שנערכה באסן בשנת 2006 זכה ויר בארבע מדליות, בהן שלוש מדליות זהב ומדליית כסף אחת. במקצה ל-100 מטר הוא זכה עם תוצאה של 14.34 שניות, ובמירוץ ל-400 מטרים עם תוצאה של 48.06 שניות. ויר הוסיף מדליית זהב נוספת במירוץ ל-1,500 מטרים כשניצח במקצה הגמר עם בזמן של 3:15.82 דקות, ובמקצה ל-200 מטר זכה במדליית הכסף כשעצר את השעון על 25.36 שניות.

קרייסטצ'רץ' 2011
באליפות העולם באתלטיקה לנכים שהתקיימה בקרייסטצ'רץ' בשנת 2011 זכה ויר בשלוש מדליות זהב נוספות. הוא ניצח במירוץ ל-800 מטר בתוצאה של 1:37.28 דקות, וקטף גם את מדליית הזהב במירוץ ל-5,000 מטרים כשעצר את השעון על 10:48.43 דקות. בתחרות שמר ויר גם על תוארו כאלוף העולם במירוץ ל-1,500 מטרים כשניצח במקצה בזמן של 3:10.93 דקות.

קישורים חיצוניים

הערות שוליים

אלופים פאראלימפיים בריטים
אתלטים בריטים
אצנים בריטים
רצים בריטים למרחקים בינוניים
אתלטים במשחקים הפאראלימפיים בייג'ינג (2008)
ספורטאי ספורט נכים בריטים
אתלטים במשחקים הפאראלימפיים לונדון (2012)
אתלטים במשחקים הפאראלימפיים ריו דה ז'ניירו (2016)
אתלטים במשחקים הפאראלימפיים אתונה (2004)
בריטים שנולדו ב-1979